**הנחיות לסטודנטיות/ים מאוניברסיטת ב"ג ומאוניברסיטת ת"א הלומדות/ים קורסים באוניברסיטה הפתוחה (או"פ)**

**במסגרת התכנית הבין-אוניברסיטאית ללימודי אפריקה**

ברוכות/ים הבאות/ים לאו"פ, הנה כמה דברי הסבר והנחיות שיסייעו לך.

**קורסים, מפגשי הנחייה, מטלות ובחינות**

באו"פ קיימים קורסים ברמה רגילה כמו הסחורה האנושית: "עבדות וסחר בעבדים באפריקה וממנה", וקורסים ברמה מתקדמת (סמינרים) כמו "משטר ופוליטיקה באפריקה". בקורסים מתקדמים תוכלו לכתוב גם עבודה סמינריונית (ע"ס), אם כי אין זאת חובה. במקרה שתבחרו לא לכתוב ע"ס, יחשב הקורס כקורס בחירה רגיל. בהמשך תמצאו פרטים לגבי ההרשמה, התנאים ולוח הזמנים לכתיבת ע"ס (השונים מאד באו"פ).

האו"פ מציעה מגוון של מתכונות הנחייה: אפשר ללמוד ללא הנחיה כלל, בהנחיה רגילה (מפגש אחת לשבועיים/שלושה), או בהנחייה מוגברת – מפגש מידי שבוע, כמו באוניברסיטה שלך. ישנן גם מתכונות שונות של למידה מקוונת. כדאי לבדוק מה מוצע בכל קורס בנפרד .

**נדגיש כי השתתפותך במפגשי ההנחיה אינה חובה, אך היא מסייעת מאד בלימוד, ולכן מומלצת.**

ברוב הקורסים יש להגיש 3 מטלות לאורך הסמסטר, בתאריכים מוגדרים מראש. חלק מהמטלות הן חובה. יתכנו הבדלים מסוימים בדרישות של קורסים שונים, ולכן לפני תחילת הסמסטר כדאי לקרוא את חוברת הקורס ולהתוודע לאתר הקורס. את המטלות יש להגיש במועדן באופן מקוון, דרך אתר הקורס/מערכת המטלות.

במהלך הקורס תוכלו להיעזר במנחה ובמרכז/ת ההוראה בכל עניין אקדמי. בסיום הסמסטר תיערך בחינה. תקבלו מראש הודעה עם מועדי הבחינה בכל קורס. תתבקשו לבחור מועד, ולהירשם אליו. תוכלו לבחור היכן להבחן. הציון הסופי בקורס משוקלל מציון המטלות והבחינה.

**הרשמה**

באפשרותך להירשם לשני קורסים, 12 נק"ז, באוניברסיטה הפתוחה לכל היותר. כדאי לנצל את מגוון הקורסים כדי ללמוד באו"פ נושאים שלא נלמדים באוניברסיטה שלך. הקורסים וקבוצות הלימוד המוצעות בכל קורס מידי סמסטר מופיעים בקישור הבא:

<https://sheilta.apps.openu.ac.il/CoursesRegistration/Pages/GroupsSearch.aspx>

ההרשמה לקורסי האו"פ מתבצעת מוקדם יותר מאשר באוניברסיטת האם שלך. כדאי לקחת בחשבון שפתיחת קבוצות לימוד באו"פ מותנית במספר נרשמות/ים, ולא תמיד נפתחות כל קבוצות הלימוד המוצעות. אנא ציינו בטופס ההרשמה את קבוצת הלימוד המבוקשת.

סטודנטיות/ים הלומדים באו"פ לראשונה, ימלאו בטופס ההרשמה לסטודנט חדש, בקשה לקבלת תעודת סטודנט, ויצרפו תמונת דרכון עדכנית (יש לציין בגב התמונה שם ומספר תעודת הזהות).

תעודת הסטודנט נחוצה כדי לגשת לבחינות, לכן חשוב לשמור עליה.

לאחר שנרשמת לקורס ולקבוצת לימוד מסוימת (הנחיות בהמשך), ישלחו אליך חומרי הלימוד: ספרים, חוברת קורס ובה המטלות שיש להגיש לאורך הסמסטר, מידע על אתר הקורס וכו'. חשוב להתחבר לשירותים המקוונים של האו"פ. ראו מידע בקישור הבא:

 <http://www.openu.ac.il/simple-connect/>

**כתיבת עבודה סמינריונית (ע"ס) בקורס מתקדם:**

לאחר שסיימת את כל חובות המטלות והבחינה, ויש לך ציון עובר לפחות בקורס, תוכל/י לכתוב ע"ס. עליך להעביר בקשת הרשמה לע"ס תוך 6 חודשים אל רכזת התכנית באוניברסיטת האם שלך. כמו כן יש לשלוח למרכז/ת ההוראה בקורס הצעת מחקר ע"פ ההנחיות של כל קורס. סביר להניח שההצעה תוחזר לתיקונים עד שתאושר. את ההצעה ניתן לאשר בתקופה של עד 3 חודשים.

עם אישור ההצעה, יוצמד/תוצמד לך מדריך/ה לכתיבת העבודה, עימו/עימה תידרש/י לקיים מספר פגישות (כולל פגישת סיכום). יש לסיים את כתיבת העבודה תוך 6 חודשים ממועד אישור הצעת המחקר.

נשמח לענות על שאלות נוספות. בעניינים מנהליים כדאי לפנות לאיריס גדליה, רכזת התכנית באו"פ, irisgu@openu.ac.il ,ובעניינים אקדמיים ליועצת, ד"ר אלה קרן, elakr@openu.ac.il.

**נאחל לך לימודים פוריים ומרחיבי אופקים!**